정조 23년
己未六月二十二日辰時上御熙政堂大臣備局堂上引見入侍時左承旨鄭尙愚右承旨尹光顔同副承旨兪岳柱假注書李允謙事變假注書弼聖賚左議政李秉模行左參贊鄭民始行大護軍李邦一戶曹判書趙鎭寬禮曹判書徐龍輔行護軍徐有大李漢豐吏曹參判李書九校理金熙周以次進伏訖秉模曰日熱比酷聖體候若何上曰一樣矣秉模曰寢睡水剌之節亦何如上曰去夜亦未能接眠坐而撤漏聞卿等來會於本司故仍令次對來會矣秉模曰每當賓對自致臨殿之稍久況値如今日之劇熱下情不勝悶然矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣秉模曰再昨進饌之禮順成志物之養克備慈候益康聖孝冞光臣民慶幸曷有其極第每緣慈心之不欲張大聖念之主於仰體飾喜之擧猶未盡應行之節下情竊不勝抑鬱矣上曰以予祝慶之心豈不欲盡誠盡禮而惟其順志之念每先於飾喜之心故不得不仰體謙挹之德人之恒言必曰喜懼云而予心則懼邊常多於喜邊矣自乙卯華城奉壽堂進饌時有整理所擧行仍成整理儀軌乙卯以後每當慶辰雖一杯酒不煩有司亦自本所辨備少伸予小子祝岡之心自今更過五年則又當甲子慶辰而慈宮寶齡恰躋七旬以其整理儀軌之年年編次以待甲子慶辰故今番亦依昨年例進饌矣惟是慈候一樣康旺至於眼聰與精神則殆非予所能仰逮常時如經史中句語及故事予所未能盡知者間多有仰質之事如近日劇暑閱覽冊子至夜不轍又於燈下手書百餘張冊子猗歟精力之如是漸勝卽予方寸中私竊喜幸者今爲卿等從此喜幸之心矣秉模曰慈候之若是康旺誠莫大之慶矣上曰畿邑農形近果何如云也秉模曰向來雨澤普洽之後在在有豐登之望而近日熱陽連曝故間或有望雨之處云矣上曰湖南雨澤通一道言之則大體有不足之慮矣秉模曰湖南少遜於諸道云矣命次對爲之上曰俄見右相箚辭則甚根據其辭遜似太過矣眼病果何如云也秉模曰聞其症勢似有源委而今則頗差減辭遜之太過誠如聖敎矣仍奏曰頃以關東沿海九邑海弊更成節目參酌釐正後狀聞之意覆啓行會矣卽見該監司尹弼秉狀啓則以爲昨冬以後海弊蠲減之數殆無餘地而只存禮吏人情至使列邑從便係助則九邑中襄陽自辛亥以前禮吏添助自官防給陪持添助自吏廳擔當通川辛亥以後鳩錢取殖以作禮吏與陪持添補之資規例已成名色不艱竝依前置之而其他各邑或以官廩割出或令吏廳擔當或以詳定用下者俱是行不得之政與列邑守宰爛加商確成冊來到而江陵辛亥節目內情債三百十九兩九錢三分仍存節目外情債一千五百八十一兩八錢七分襄陽辛亥節目內情債二百七十五兩五錢五分仍存節目外情債五百四十一兩內減五百八兩合仍存三百八兩五錢五分而海夫爲一百六十七名則一夫一年所當一兩八錢四分三陟辛亥節目內情債六百二十六兩八錢八分仍存外情債一千八百四十八兩八錢內減一千五百七十七兩六錢合仍存八百九十八兩八分而海夫爲二百十名則一夫一年所當四兩二錢七分平海辛亥節目內情債六百九十八兩七錢四分仍存節目外情債七千三百八十三兩三錢二分內減六千八百三十二兩六錢七分合仍存一千二百四十九兩三錢九分而海夫爲二百六十名則一夫一年所當四兩八錢通川辛亥節目內情債三百八十五兩五分仍存節目外情債八百二兩九錢內減六百七十八兩八錢合仍存爲五百九兩一錢五分海夫爲一百五名則一夫一年所當四兩八錢五分高城辛亥節目內情債三百八十三兩五錢仍存節目外情債九百四十五兩九錢內減六百九十七兩一錢合仍存六百三十二兩三錢而海夫爲一百三十五名則一夫一年所當四兩六錢八分杆城辛亥節目內情債三百二十三兩二錢一分仍存節目外情債七百五十三兩三錢九分內減五百十三兩三錢九分合仍存五百六十三兩二錢而海夫爲一百六十名則一夫一年所當爲三兩四錢蔚珍辛亥節目內情債六百二十六兩一錢五分仍存節目外情債四千九百九十八兩八錢內減四千六百四十一兩七錢合仍存九百八十三兩二錢五分而海夫爲二百八十九名則一夫一年所當三兩四錢歙谷辛亥節目內情債一百二十六兩五錢五分仍存節目外情債四百七十八兩九錢內減三百二兩九錢合仍存三百二兩五錢五分而海夫爲七十八名則一夫一年所當三兩八錢八分矣今此節目外有略于仍存者而一夫所當之比前有減無加蓋因海夫頭目輩隱匿海戶者今旣盡括除其老弱其數不少故平均分排則一年一夫所當或爲二三兩或爲四五兩比諸陸民之應役無甚較重而雖得漁採之合於封進者每當封進之時乃反求貿於都賈自致厥價之倍蓰此後隨得隨納於官家精備預待及時進上而上項禮吏添補與各其邑公用之不得不應下者隨其邑報參酌裁量著爲定式事請令廟堂稟旨分付矣觀於辛亥節目外許多情債之依舊自在則所謂節目之行不行惟在營邑之遵不遵而若無節目則無所依據且來頭按廉之時亦當以節目內外論斷令新道臣更加看詳如無未盡之弊定式施行之意分付其中所謂雖得漁採之合於封進者每當封進之時乃反求貿於都賈自致倍價此後隨時隨納於官家精備預待及時進上云者此必海夫備陳官府責納之絶大難得之弊及營邑都賈乘時貴售之爲難支之端而認以隨得隨納之爲便也雖在上古官民醇厐之時前期所納之魚物其能善置而趁封有未可必況今奸僞日滋果無前納者之已無去處後納者之更責元數之慮乎道啓所論可謂知其一未知其二此一條節目中勿令擧論只以不當退而退托之守令隨現論罪之意使之措辭何如上曰依爲之辛勤詢瘼之後若無一洗之效則其可曰誠實底道理乎是何異於欺民令新道伯就其所謂新節目如有不可不更請稟處者使之更爲狀聞自下可以方便者亦當闊狹使嶺以東海戶得以息肩於久益收效可也出擧條敎書九曰卿其先退開政書九曰判書金文淳呈辭受由參議未差小臣獨政未安何以爲之乎上曰仍爲之出擧條命書榻敎曰次對旣入侍今日政新除授臺諫待下批竝卽牌招使之進參而諫長則承旨中掌令一員則閣館入直中先爲擬入先入侍後謝恩光顔承命先退旋入進伏上曰玉堂上番旣爲掌令則三司當備員下番玉堂卽爲入侍事分付聖賚承命出傳與修撰曺允遂偕入進伏秉模曰鍾城府使姜彝正係是二品非特敎而出補邊邑有關朝體當該銓官推考使之改差何如上曰依爲之出擧條秉模曰凡死節人之雖非正二品贈諡載在法典而往在己酉因右議政金鍾秀所啓凡係特諡者皆先贈正卿然後賜諡以爲修明舊典之地前此如有未贈正卿而得諡者許令加贈事陳達蒙允矣法典中只言雖非正二品贈諡不言加贈者雖未敢詳知其意似出特異之典而故相陳達時旣不分死節人與其他特諡之人則似當一體加贈而該曹尙眩於擧行云不可不更爲申明故敢此仰達矣上曰依爲之出擧條秉模曰贈都承旨洪錫箕贈以正卿旌以忠孝之閭恩命所曁可以永樹湖右之風聲而該曹收議草記判付中旣有依義肅公申曼家例就其里表之之敎則贈諡似當一體擧行臣於收議亦以爵諡爲言而不可無一番經稟故敢此仰達矣上曰依爲之出擧條上曰更有何稟處事乎秉模曰大政纔過東西兩銓必自得失之可言而臣素昧政格此誠不知亦罪第見其政目則新除與相換等守令雖不可謂之椳櫟拈楔各得其當別無執而爲言者矣上曰襄陽鏡城雖已相換而襄陽亦是弊邑鄭宅東年老生疎似難釐弊矣民始曰俄聞趙萬元情理實難赴任於鏡城云矣命書榻敎曰鏡城判官趙萬元奉老情理在所體諒今姑改差待他窠卽擬以爲榮養命大臣就座上曰下直守令入侍出榻敎聖賚承命出傳與洪原縣監朴思弼定山縣監鄭繼忠穩城府使鄭聖鵠機張縣監具興遠明川府使金憲柱偕入進伏訖命各奏職姓名思弼等以次進奏敎聖鵠曰汝是西土之人而碧潼自是同道故使之相換矣下往善爲之也命尙愚宣諭上曰下直守令來待事何時下敎而見今入侍者不過四五人極爲駭然未及來待之守令皆令書入賤臣承命出傳命書榻敎曰今日政新除授臺諫牌招守令署經後謝恩秉模曰穩城積城俱是關南北至殘至弊之邑而新除授府使鄭聖鵠年頗衰老南漢喆生疎可慮穩城則以關西近道邊地相換定平亦以他邑相換竝於今日政擧行事分付該曹何如上曰無論文蔭武拔例相換可也出擧條命書榻敎曰聞其情理宜諒其在信令之道不可徒然內移結城縣監洪樂游移補陽川縣令時任縣令遞付京職使之除朝辭赴任結城縣監之代今日政差出亦令明日辭朝上曰臺諫進前光顔等曰請亟寢罪人鄭致達妻出置罪名命釋之音依前還發配所仍令王府快正典刑措辭見上上曰不允出擧條光顔等曰請物故罪人德相亟施孥籍之典措辭見上上曰不允出擧條光顔等曰請逆賊尙喆追施孥戮之典措辭見上上曰不允出擧條以下一行半刀削光顔等曰請遲晩復物故罪人啓能亟施孥籍趾賊等凶種快施邦刑獻遂設鞫得情措辭見上上曰不允出擧條光顔等曰夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上上曰不允出擧條光顔等曰請物故罪人國榮亟施孥籍之典措辭見上上曰不允出擧條光顔等曰請明謙以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法措辭見上上曰不允出擧條光顔等曰請承款後物故罪人九宗亟施孥籍之典措辭見上上曰不允出擧條熙周曰憲府無傳啓矣光顔曰請金甲島爲奴罪人克觀更令王府嚴鞫得情快正王法措辭見上上曰不允出擧條光顔曰請逆賊尙魯亟施孥戮之典措辭見上上曰不允出擧條光顔曰請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上上曰不允出擧條仍命大臣備堂先退命書傳敎曰人言可謂太不諒一疏足矣刑曹參議丁若鏞牌招嚴飭赴坐又命書右議政李時秀箚批訖仍命退承史以次退出